Numsa weier om memorandum by protesoptog te oorhandigLede van die National Union of Metalworkers of South Africa (Numsa) en die National Union of Mineworkers (NUM) het Saterdag (17 November 2018) aan ŉ protesoptog teen onder meer afleggings by Eskom deelgeneem. Foto: Verskaf Lede van die National Union of Metalworkers of South Africa (Numsa) en die National Union of Mineworkers (NUM) wat Saterdag aan ŉ protesoptog teen onder meer afleggings by Eskom deelgeneem het, het geweier om hul voorbereide memorandum aan die departement van energie te oorhandig. “Ons het besluit om nié die memorandum te oorhandig nie, want die departement het ons beledig deur junior verteenwoordigers te stuur om dit te ontvang,” het Phakamile Hlubi-Majola, woordvoerder van Numsa, gesê. Volgens Hlubi-Majola het Eskom glad nie verteenwoordigers gestuur om die memorandum te ontvang nie. Irvin Jim, sekretaris-generaal van Numsa, het vroeër gesê vakbondlede sal by die NUM aansluit vir die optog teen verskeie kwessies by die kragvoorsiener. Afgesien van afleggings, is die vakbond ook gekant teen die sluiting van steenkoolmyne en die regering se hernubare energieprogram. Die optog het om 11:00 vanaf Burgerspark in Pretoria begin. Die vakbond het vroeër probeer om ŉ interdik teen die departement van energie te bekom nadat hy bewus geraak het van die departement se planne om kontrakte met Onafhanklike Kragprodusente (IPP) te finaliseer, maar daarin misluk. Luidens Numsa se memorandum het die ANC-regering “die werkersklas verraai” deur die hernubare energieprogram in te stel en die kontrakte met IPP’s te finaliseer. Die vakbond sê die program sal tot die verlies van byna 100 000 werksgeleenthede lei waarvan die meeste in Mpumalanga sal wees. “Die ander leuen wat ons onmiddellik wil verwerp, is dat daar besluit is om steenkoolkragstasies te sluit omdat die stasies aan die einde van hul lewensiklus gekom het. Nog al hierdie jare het die Eskom-rade wat in belang van Eskom opgetree het die lewensduur van hierdie kragstasies verleng. Dit is wat die huidige raad versuim om te doen; die raad laat dit na, want dit is ŉ raad vir IPP’s en nie ŉ raad vir Eskom nie. Ons eis dat hierdie raad verwyder en vervang word met ŉ raad wat in die belange van Eskom optree.” Lede van die National Union of Metalworkers of South Africa (Numsa) en die National Union of Mineworkers (NUM) het Saterdag (17 November 2018) aan ŉ protesoptog teen onder meer afleggings by Eskom deelgeneem. Foto: Verskaf Die vakbond eis verder dat IPP’s van die nasionale kragnetwerk verwyder word, asook dat die lewensduur van Eskom-kragstasies tot 2030 verleng word. Die vakbond eis dat daar tot in 2030 ŉ nasionale debat gehou word oor die optimale samestelling van kragbronne vir die land. “Daar moet geen heilige koeie wees nie – selfs kernkrag moet gedebatteer word.” Numsa eis ook dat alle Eskom-bestuurslede wat by korrupte aktiwiteite betrek word die geld terugbetaal wat by die kragvoorsiener geplunder is. Hulle eis dat alle planne om Eskom te privatiseer vir goed geskrap word en dat alle staatsinstansies in die staat se besit moet bly. Luidens die memorandum het Eskom en die regering 14 dae kans om op die vakbonde se eise te reageer. “Versuim om te reageer sal beteken dat ons lede tesame met NUM met ŉ nasionale staking begin wat die ekonomie tot stilstand sal bring en uiteraard die ligte sal afskakel.”